Gandia constitueix el Comité Municipal organitzador per a la commemoració de l'Any Jubilar de Sant Francesc de Borja
01 octubre 2021

## Gandia constitueix el Comité Municipal organitzador per a la commemoració de l'Any Jubilar de Sant Francesc de Borja01 octubre 2021Última actualització: 01 octubre 2021

![](../gestion/img/cc08b9ceb8aeae4f18af5dfff1258fe0ab5679272545dd0766ae03c468b1c25c.jpg)  
  

Ahir es va constituir en el Saló de Corones del Palau Ducal el Comité Municipal de l’Any Jubilar en honor a Sant Francesc de Borja que s’inicia el pròxim diumenge, 3 d’octubre, amb la presidència de l’alcalde de Gandia, **José Manuel Prieto,** i l’assistència del president de la Diputació de València, **Toni Gaspar,** i el director general de Relacions amb les Comunitats Autònomes i Representació Institucional, **Jorge Alarte.**

Aquest Comité Municipal Organitzador compta amb la implicació del Govern d’Espanya a través de l’exalcaldessa de Gandia i ministra de Ciència i Innovació, **Diana Morant;** la Generalitat Valenciana; la Diputació de València; estaments eclesiàstics a través de l’abat de la Insigne Col·legiata, el vicari episcopal i l’Ordre dels Jesuïtes; així com representants del Palau Ducal, les universitats, i entitats i institucions de la societat civil gandiana.

L’alcalde de Gandia, José Manuel Prieto, va donar la benvinguda membres del Comité Municipal i va destacar que _“encetem un any ple de llum després de tantes ombres amb un desig: fer de l’Any Jubilar designat pel papa Francisco, una oportunitat per aprofundir en el coneixement del nostre patró  i projectar la seua figura a través de les celebracions litúrgiques i la programació institucional que anirem desenvolupant durant els pròxims mesos”._ Prieto també va recalcar que “_en aquest temps de recuperació social i econòmica, però també emocional, referents com el nostre patró són un magnífic pretext per a exercir la nostra capitalitat, acostar-nos a la nostra història i projectar-la al món”._

En aquest sentit, l’Any Jubilar suposarà l’impuls de la ciutat en tres vessants: la col·laboració d’institucions d’àmbit superior en l’impuls econòmic, inversions en el patrimoni local i noves gestions que coincidiran amb el moment de la recuperació de la ciutat; l’impuls de la figura cívica, històrica i espiritual de Sant Francesc de Borja per a la projecció del millor dels valors que té Gandia com a ciutat; i la implicació d’institucions i col·lectius coordinats a través del Ple del Comité i de la seua Comissió Tècnica la qual redundarà en una completa programació d’actes.

La constitució d’aquest Comité Municipal, i el suport i la complicitat que s’ha aconseguit amb les institucions i amb la societat que el conformen ajudaran, sens dubte, a fer d’aquesta celebració un revulsiu, i a reforçar marques ja consolidades com la de Territori Borja, donant-li una dimensió turística, social, econòmica i espiritual a l’Any Jubilar.

[Twittear](https://twitter.com/share)